text: Cimber tjener mere pr. passager
  07 september 2010 kl. 12.35
  Cimber Sterling har stigende indtægter pr. passager, oplyser selskabet.
  Indtægten pr. sædekilometer for hver pasager kom i juli op på 0,84 kroner. Det er en stigning på 11 procent i forhold til juli sidste år.
  Det er primært Cimber Sterlings sydeuropæiske destinationer, der tegner sig for den bedre indtjening. Selskabet gik ind på chartermarkedet sidste sommer med spotpriser.
  - Først og fremmest havde vi ikke haft efterår og vinter som forsalgsperioder, og rejsebureauerne havde for længst lavet aftaler med andre selskaber om grupperejser, da vi kom på markedet med vores produkt i starten af 2009, siger administrerende direktør i Cimber Sterling, Jacob Krogsgaard. Han tilføjer:
  -  I 2010 har vi både haft forsalgsperioder og aftaler med rejsebureauer i hele Skandinavien. Det ses tydeligt nu, at vi er blevet langt bedre til at prissætte vores billetter.
    
  Antallet af passager i august 2010 steg med 16 procent sammenlignet med august 2009. Stigningen på selskabets egne ruter var på 36 procent.
  Stort set alle indenrigsruter havde passagerfremgang på mere end 25 procent..
  